Пампорово

Пампо̀рово (от 14 март 1950 г. „Васил Коларов“, след 1989 г. неофициално е възстановено старото име) е един от най-големите планински курорти в България.
Според Националния статистически институт, към 2020 година комплексът разполага с 6145 легла в 60 места за настаняване, броят на нощувките е 410 хиляди, а на пренощувалите – 120 хиляди души.
Разположен е във вътрешността на Родопите на 1650 м надморска височина, в подножието на връх Снежанка. Намира се на територията на Община Смолян и на Община Чепеларе, на 229 km от столицата София, на 81 km южно от Пловдив, 17 km северно от Смолян и 11 km южно от Чепеларе.
Климатът в района на Пампорово се отличава с мека зима, в която има над 100 слънчеви дни. Курортът се нарежда на първо място по слънчеви дни сред всички планински курорти в България. Средната годишна температура е 5,5 °C.
Основният туристически поток към Пампорово е през зимните месеци, защото курортът е пригоден предимно за ски спортовете. Почти всички ски писти в курорта започват от връх Снежанка, като тяхната надморска височина е от 1926 м до 1400 м. Туристическият сезон започва през декември и продължава почти до края на април.
Заради красивата природа областта се посещава от туристи и през летните месеци. Връх Снежанка е измежду Стоте национални туристически обекта на Българския туристически съюз. Печатът е в хижа „Студенец“.
От 2012 година на територията на курортен комплекс Пампорово функционира и специализиран парк за практикуване на планинско колоездене и днес е най-големият на Балканите. Във вело парк Пампорово се провеждат ежегодни международни състезания от най-висок клас, а курортът е бил домакин на Европейско първенство в дисциплините спускане и 4Х през 2013, Балканско първенство в олимпийската дисциплина крос-кънтри и кръг от Световните 4Х Серии „4X Pro Tour“ през 2014 година. Днес работи и зона Мечи чал и така вело-паркът има над 50 км трасета и маршрути за планинско колоездене за всички възрасти и за хора с различни умения.
През 2003 г. е промотиран проектът „Супер Перелик“ за развитието на Пампорово и на околностите му като туристическа дестинация през 21 век.
Инвестиционният проект е промотиран през 2003 г., но на идейна фаза съществува още от 90-те години на 20 век. Инвестиционното намерение възлиза на над 250 млн. евро. Проектът предвижда да свърже в единен комплекс проектираната ски и туристическа зона под връх Перелик с Пампорово, както и курорта със ски зоната под връх Мечи Чал в близост до Чепеларе. Туристическо-спортният комплекс е водещ за Родопите. Включва три обособени, но свързани помежду си части – районите на Мечи Чал, Пампорово и Перелик. Основа на бъдещия спортно-туристически комплекс ще е районът на „Перелик“ със смолянските села Стойките, Гела, Солища, Стикъл и Мугла.
Супер Перелик предвижда четири населени зони като изходни точки към ски-зоните – Смолян със Смолянски езера, Широка лъка и Стойките, Мугла и Чепеларе. Проектът предвижда да свърже в единен комплекс проектираната ски и туристическа зона под връх Перелик (до 1989 г. военна зона) с Пампорово, както и курорта със ски зоната под връх Мечи Чал в близост до Чепеларе. Включва три обособени, но свързани помежду си части – районите на Мечи Чал, Пампорово и Перелик. Основа на бъдещия спортно-туристически комплекс ще е района на „Перелик“ със смолянските села Стойките, Гела, Солища, Стикъл и Мугла.
Предвидените инвестиции възлизат на над 250 млн. евро. Замисълът е да се свържат в едно не само туристическо и спортно, но и културно-историческо и архитектурно цяло районът на Перелик с Пампорово и Чепеларе със селата Стойките и Широка лъка.